જેમ પાઘડી પ્રદેશની ઓળખાણ બને છે તેમ પાઘડીથી અલગ અલગ જ્ઞાતિ અને સમાજની ઓળખ બની જતી હતી. પાઘડી એ ભાતીગળ લોકજીવનનંુ અનોખું આભૂષણ કહેવાય છે. ભરવાડ કે રબારી સમાજના લોકો પાઘડી પહેરે તેમાં ખાસ કરીને ભરત ભરેલો રાતો છેડો વચ્ચે જોવા મળે છે. ખાસ કરીને પાંચાળ પંથકના રબારી લોકો મોટાભાગે પાઘડીની એક સાઈડ ભરત ભરેલો પટ્ટો રાખી અલગ ભાત પાડે છે. આવું જ હાલારી પટેલની પાઘડી ટપકાંવાળી અને સહેજ આગળથી નમતી જોવા મળે છે. સાત વાર, નવ વારની પાઘડીઓ હોય છે. શીખ લોકો પહેરે છે એ તો ર૪ વારની લાંબી હોય છે. આજના સમયમાં આવી પાઘડીઓ પહેરવાની આ કળા પણ લુપ્ત થઈ રહી છે. બ્રાહ્મણોની ઓળખ પણ એક જમાનામાં તેમની પાઘડીથી થતી હતી. ઔદિચ્ય બ્રાહ્મણ અને નાગર બ્રાહ્મણની પાઘડીમાં થોડો ફેર રહેતો હતો. નરસિંહ મહેતા નાગર બ્રાહ્મણ હતા. નાગર લોકોની પાઘડીમાં વચ્ચેનો ભાગ ઉપસેલો રહેતો હતો. તો રાજસ્થાની વેપારીની કલરફૂલ પાઘડીની પણ એક અલગ પહેચાન છે.